**ЮБИЛЕЙНА НАУЧНА КОНФЕРЕНЦИЯ**

**„ПРАВОТО – ТРАДИЦИИ И ПЕРСПЕКТИВИ“[[1]](#footnote-1)**

Юридическият факултет на Пловдивския университет „Паисий Хилендарски“ чества 25 години от основаването си. Цялата 2017 година беше съпътствана с редица прояви по повод юбилея, като кулминацията на тържествата беше на 19 и 20 септември. В рамките на два дни в Пловдив си дадоха среща най-изявените академични преподаватели, юристи, практици и разбира се представители на държавната и местната власт.

В първия ден от Юбилейната научна конференция „Правото – традиции и перспективи“ участниците и гостите на събитието чуха поздравителни адреси и юбилейни научни доклади от основателите на факултета, международните гости от Швейцария, Италия, Франция, Хърватия, Сърбия, Македония. Форумът, посветен на 25 години правно образование в Пловдив, бе открит в Заседателната зала на Общинския съвет, а неговият председател г-жа Савина Петкова поздрави гостите и участниците и им пожела успешна работа.

Ректорът на Пловдивския университет проф. д-р Запрян Козлуджов честити четвъртвековния юбилей на ЮФ и отбеляза значимостта на факултета в академичния живот на пловдивската Алма матер и все по-нарастващата му роля в областта на правото в национален мащаб. Той връчи на декана проф. д-р Венцислав Стоянов пластика, изобразяваща патрона на университета Паисий Хилендарски.

Проф. д-р Емилия Друмева – секретар по правните въпроси на Президента на Република България Румен Радев, представи поздравителен адрес от негово име, в който се казва: *„Вярвам, че на четвъртвековната история на факултета може да се гледа единствено през призмата на постигнатото до момента, а то не е малко. През тези години пловдивският Юридически факултет отстоява мисията непрекъснато да усъвършенства образователната и научната дейност по начин, който допринася за високата реализация на неговите възпитаници в съдебната система, адвокатурата, администрацията, неправителствения сектор и правната наука.*

*Не е случайно, че в условията на свободно съревнование между различните институции, натоварени с отговорната задача да подготвят и създават кадри в правната сфера, факултетът е изградил собствен облик и авторитет.*

*Убеден съм, че това минало и настояще на Юридическия факултет е такова именно заради неговите авторитетни преподаватели и амбициозни студенти. И точно те имат потенциала да се справят с бъдещите предизвикателства пред юридическата професия и наука. Пожелавам Ви успехи, почтена и ползотворна реализация в правната наука и практика!“.*

От трибуната приветствия към присъстващите отправиха председателят на Административния съд в Пловдив - Явор Колев и секретарят на Пловдивската адвокатска колегия - Иван Демерджиев. По случай 25-годишнината на Юридическия факултет и откриването на научната конференция „Правото – традиции и перспективи“ поздравителни адреси бяха изпратили вицепрезидентът на Република България - Илиана Йотова, Екатерина Захариева – заместник-министър председател и министър на външните работи, кметът на Пловдив – инж. Иван Тотев, проф. д-р Ирена Илиева – директор на Института за държавата и правото към БАН, проф. д-р Сашо Пенов – декан на Юридическия факултет на Софийския университет, доц. д.ю.н. Живко Драганов – декан на Юридическия факултет на Университета за национално и световно стопанство, проф. д-р Антон Илиев – декан на Факултета по математика и информатика, доц. д-р Соня Костадинова – декан на Биологическия факултет, доц. д-р Веселин Кметов – декан на Химическия факултет, председателят на Българския Червен кръст - акад. Христо Григоров, генералният директор на БЧК - проф. Красимир Гигов и др.

Последваха юбилейните доклади на редица изявени български юристи, които са сред основателите и доайените на Юридическия факултет: проф. д-р Венцислав Стоянов (публикуваме отделно и юбилейното му слово), проф. д.ю.н. Цветана Каменова, проф. д-р Дарина Зиновиева, проф. д-р Емилия Друмева, чл. кор. проф. д.ю.н. Цанка Цанкова, проф. д.ю.н. Васил Мръчков, проф. д.ю.н. Малина Новкиришка, доц. д-р Янаки Стоилов; и чуждестранните гости: проф. д-р Герхард Фиолка, проф. д-р Ксавиер Годен, проф. д-р Жан-Кристоф Барбато, проф. д-р Мария Игнатович.

Вторият ден на конференцията премина в аудиториите и залите на ПУ „Паисий Хилендарски“, където паралелно вървяха пет панела – „Гражданскоправни науки“, „Публичноправни науки“, „Международно право и международни отношения“, „Теория и история на правото“ и „Наказателноправни науки“. Модератор на всеки от панелите беше преподавател от ЮФ, а участниците изнесоха над 70 научни доклада.

„Самата бройка на научните доклади е огромна и ние се радваме, че десетки колеги от цялата страна участваха в юбилейната конференция, което е доказателство за важното значение на юридическото образование и перспективата, която стои пред нас и пред нашите студенти“, заяви заместник-деканът на ЮФ - доц. Христо Паунов.

В отделните панели бяха разгледани множество практически въпроси, които засягат широк кръг от хора, а академичните  преподаватели представиха своите виждания по отделните казуси в различните направления на науката и заобикалящите ни правоотношения в ежедневието.

От деканското ръководство с признателност заявиха, че Адвокатска колегия - Пловдив, КЦМ и Фонд „Научни изследвания“ към ПУ са подпомогнали значително проявата, с която бе достигната кулминационната точка на честванията по случай 25-годишнината на Юридическия факултет. Не на последно място трябва да се подчертае и подкрепата от Ректора на университета - проф. Запрян Козлуджов и от представители на местната общинска власт.

Наред с научната част, за първокурсниците от редовна и задочна форма на обучение беше организирана полезна презентация за значението на правото, възможностите за развитие на студентите в ЮФ и друга полезна информация. Презентацията бе подготвена от Студентския съвет на ЮФ и представена на 20-ти септември. В същия ден студентите имаха възможността да посетят аудиториите и да изслушат докладите на преподавателите.

„Най-важната задача след успешната конференция е да завършим акредитацията на ЮФ, която е на дневен ред през следващата 2018 година. Надяваме се, че ще спазим традицията и занапред ще се справяме успешно с всички предизвикателства, които стоят пред нас. Правото е създадено от човека и служи на човека, а в основата на правото стои справедливостта. Всички сме призвани към нея, а ЮФ е мястото, където нашите студенти могат да черпят знания, за да я постигат в професионалната си реализация“, сподели доц. д-р Христо Паунов, който бе сред основните организатори на юбилейната конференция, заедно с другия заместник-декан - доц. д-р Теодора Филипова.

1. Материалът препечатваме от бр. 7 от 17.10.2017 г. на в-к „Пловдивски университет“, като благодарим на редакцията, че ни го предостави за публикуване. [↑](#footnote-ref-1)